           
                                    לשנת השמיטה

ספיחין                                                                                                              

 ספיחין
מהו ספיח?

לפניכם שתי תמונות של קציר תבואה: האחת - קציר ידני וקדום, והשנייה - קציר מודרני ממוכן, באמצעות הקומביין המשוכלל.

גם בקציר הידני, העתיק, וגם בקציר הממוכן והמודרני, חומקות להן, לרוב, שיבולים בודדות. גרגרי תבואה יחידים מחליקים, שלא במתכוון, וחוזרים אל אימא אדמה...

גרגרי התבואה הנבלעים באדמה נובטים, ומצמיחים לעתים שיבולי תבואה לשנה הבאה. שיבולי תבואה אלו גדלים בלא שזרעו אותם במתכוון, בלא שחרשו באדמה ובלא שנתכוונו לגדלם. שיבולים אלו, שגדלו מעצמם, מסתפחים ומצטרפים אל יבול השדה של השנה שעברה, שנזרע במכוון. השיבולים שנספחים אל היבול הקודם קרויים "ספיח" או "ספיחין".

העתק למחברתך את ההגדרה של "ספיח":

 ספיח: תבואת השדה העולה וצומחת מעצמה, בלא חרישה וזריעה, מתוך הגרגרים שנשרו בשעת הקציר בשנה שעברה.

עיין בהגדרה והשב:

בשדה מסוים עלו בשנת השמיטה שיבולים, שהם "ספיחין".

- האם זרעי הספיח נזרעו בשביעית?

- האם בספיח עברו על איסור שביעית, "שדך לא תזרע"?

- האם נעשה בספיחין אחד מאיסורי השמיטה שלמדת?

אכן, הואיל ובגידולי הספיח בשביעית לא נעשה אף איסור מאיסורי שמיטה, הספיחים שנבטו בשביעית מותרים מן התורה, שכן נאמר בספר ויקרא כ"ה, ו': "והייתה שבת הארץ לכם לאכלה." לפי האמור בתורה, הספיחים העולים בשדה 

בשבת הארץ יהיו "לכם לאכלה". מן התורה מותר ללקט את ספיחי השדה בשביעית, "לך ולעבדך ולאמתך ולשכירך ולתושבך הגרים עמך" (שם).

ובלשון הרמב"ם:

כל שתוציא הארץ בשנה השביעית,

בין מן הזרע שנפל בה מקודם שביעית,

בין מן העיקרים (=השורשים או השיחים) שנקצרו מקודם וחזרו ועשו,

ושניהם נקראו ספיח...

הכול מותר לאכלו מן התורה,

שנאמר (ויקרא כ"ה, ו'): "והייתה שבת הארץ לכם לאכלה."                                                           (רמב"ם, "הלכות שמיטה ויובל" ד', א')
עבודה

א.
בדברי הרמב"ם 3 חלקים:


1. הכלל מן התורה ביבולי שנת השבע.


2. פירוט שני הסוגים הנכללים בכלל הזה ושמם


3. ההוכחה מפסוקי התורה.


העתק למחברתך את דברי הרמב"ם בהדגשת כל אחד משלושת הקטעים (בצבעים שונים, באותיות מסוג שונה, במסגרות וכדו').

ב.
בהגדרת ספיח לעניין שמיטה  הרמב"ם כולל שני סוגי יבולים. פרט את שני הסוגים במחברתך.

ג.
על יבולי הספיח אומר הרמב"ם: "הכול מותר לאכלו מן התורה." התוכל לשער מה הטעם להדגשה "מן התורה"? ביחידת הלימוד הבאה תקבל מענה לשאלה זו.

פירות שביעית בעדולם...

בשדהו של אליקים שבארץ עדולם עלו בשנת השמיטה ספיחין. כמו בשדות אחרים שבמרחבי עדולם, נראו בשדהו בשמיטה שיבולי תבואה בודדות, תרמילי קטניות יחידים ואף שיחי ירקות מעטים.

-
ספיחי שביעית הם! - אמרו המלקטים בשדהו, ואספו מספיחי התבואה, הקטניות והירקות לארוחת היום.

בשערי עדולם ישבו באותה עת חכמי בית הדין. לפתע הגיחו בריצה אליקים ובנו, נדב, והאב קרא לעבר החכמים:

-
פירות שביעית! בשוק הירקות נמכרים יבולי שביעית! שקים של תבואה... ונדב בנו הוסיף:

-
רבים מדיי הם היבולים מכדי להיות ספיחים. כמויות כאלו, לא ייתכן שספיחים הם... תבואה, קטניות, ירקות - פירות שביעית הם!...

הדיינים הביטו זה בזה כנדהמים: פירות שביעית בשוקי עדולם?!

אחד מהם ספק כף אל כף וקרא:

-
פירות שביעית?! והרי "בעוון השמטת שמיטין... גלות באה לעולם". (שבת ל"ג, א'), שכן אתה מוצא בימי ירמיהו, שחיללו את השביעית ונמכרו לנכרים (תנחומא, "בהר" א')!

חברו נראה נעצב אל לבו, ובקול מלא צער לחש:

-
"דבר בא לעולם על פירות שביעית" (אבות ה', י"א).

הזקן שבחבורה הנהן בראשו והוסיף:

-
אמר הקב"ה למשה: רצונך שלא יגלו, הזהירם על השמיטות. (ילקוט "בהר" תרנ"ח), וכן: "למה נמסרו ישראל למלכויות הללו?... מפני שהן מחללין את השביעית" (תנחומא "בהר" א').

והוא המשיך:

-
אך מה לנו כי נרבה לדבר בחומרת איסור שביעית? נצא אל השוק, נברר ונבדוק, אם אכן גידולי שביעית שם, נגלה את מחטיאי הרבים, ונמנע חטא ועונש...

החכמים מיהרו אל שוק הירקות. אליקים ובנו נדב צעדו בעקבותיהם.

אחד החכמים ניגש אל סוחר גרגרי תבואה. אך זה מיהר והכריז:

-
אלו גרגרי תבואה ספיחין. הם גדלו מעצמם בשדותי... הם מותרים השנה, בשנת השמיטה.

הצעיר שבין חכמי בית הדין בדק מתחת לשולחנו של אחד הרוכלים, ומנה 4 שקים של תבואה. הוא הזדקף נמרצות, ושאל:

-
כל אלו ספיחים משדך?!

-
ס-פ-י-ח-י-ם...  - גמגם הרוכל, ופניו ענו בו כי שיקר...

גם אצל מוכר הקטניות וליד דוכן הירקות חזר ונשנה הדבר: כמויות גדולות של "ספיחין", לדברי הבעלים.

הסוחרים זומנו לדיון מיידי בבית הדין שבשער העיר. הדיון בבית הדין נפתח בדברי תוכחה של זקן הדיינים:

-
אחיי, בני עמי! אתם עומדים היום בפנינו כחשודים במסחר בפירות שביעית. היודעים אתם את חומרתו של חטא זה? הלא ידעתם כי "תגרי שמיטה אינן רואין סימן ברכה לעולם" (תוספתא, ביכורים ב')?!

הסוחרים השפילו את עיניהם, והחכם המשיך בדבריו:

-
כבר שנינו מי הם הפסולין לדון ולהעיד בבית הדין: "סוחרי שביעית" (משנה, סנהדרין ג', ג'). על סוחרי שביעית דרשו חכמים: "שמתבהלין להעשיר, ואין משמרין את השביעית, וסבורין שהן מתעשרין. אמר הקב"ה: כיוון שלא שמר את השמיטה, התחילה המארה (=הקללה) נכנסת בממונו..." (תנחומא "בהר" א').
אחד הרוכלים קרב אט אל שולחן הדיינים, ובקול רועד לחש:

-
אכן, כן, זרעתי בשביעית... גרגרי התבואה אינם ספיחים... מגידולי שביעית הם... ירחם עליי בית הדין...

לא עברה שעה קלה, וגם שני התגרים האחרים הודו בחטאם...

איסור ספיחין

מהסיפור "פירות שביעית בעדולם" עולה בעיה הלכתית קשה. מהי?

הבעיה התעוררה כבר בימי העבר הרחוקים של עמנו, אולי בעדולם ובוודאי ביישובים נוספים בארץ. חכמי ישראל עמדו בפני "עוברי עברה", שזרעו בשדותיהם בשביעית בסתר תבואה, קטניות או זרעוני גינה (=ירקות), וכשהם צמחו, אמרו בעלי השדות שספיחים הם.

עיין להלן בדברי הרמב"ם, ומצא מה גזרו חכמים לפתרון הבעיה של סוחרי שביעית במסווה של ספיחין:

ולמה גזרו עליהם (=על הספיחין)?

מפני עוברי עברה.

שלא ילך ויזרע תבואה וקטניות וזרעוני גינה

בתוך שדהו בסתר,

וכשיצמח, יאכל מהם ויאמר:

ספיחים הם.

לפיכך -

אסרו כל הספיחים הצומחים בשביעית. 

                  (רמב"ם, הלכות שמיטה ד', ב')
כדי למנוע מאותם עוברי עברה לשקר ולרמות אסרו חכמים את כל הספיחים הצומחים מעצמם בשביעית. זוהי גזרת חכמים:

מדברי סופרים (=חכמים)

שיהיו כל הספיחים אסורין באכילה... (בשביעית) 

                               (רמב"ם, הלכות שמיטה ד', ב')
דניאל אמר: הרמב"ם בהלכה א' אומר "הכול מותר לאכלו" ובהלכה ב' הוא אומר "שיהיו...אסורין באכילה".

שמעון קרא: גם אני לא מבין! דברי תורה, דברי סופרים...

המורה הגיב בחיוך: לו האזנתם זה לזה, הייתם שניכם מבינים...

ואכן, כשחזרו השניים על שאלותיהם והאזינו זה לזה, קראו כאחד:

אהה! עכשיו אני מבין...

רשום במחברתך מה הבינו השניים.

על מה חל איסור ספיחין?

במשנה, במסכת "שביעית" פרק ט', משנה א', נאמר:

וחכמים אומרים: כל הספיחים אסורין.

חכמים אסרו על כל הספיחים בשביעית. אך מה נכלל באיסור זה?

כל פרי האדמה שתוציא הארץ בשנה השביעית, מזרעים שנשרו ונקלטו בשנה השישית, או מזרעים שנזרעו בשביעית. פרי האדמה כולל: תבואה, קטניות וזרעוני גינה ( = ירקות). בפירות האילנות אין איסור ספיחין.

עבודה

לפניך רשימה של יבולים שגדלו בשדה בשביעית.

העתק אותם למחברתך בשני טורים נפרדים: כתוב בטור אחד את אלו שחל עליהם איסור ספיחין, ובטור שני את אלו שלא חל עליהם איסור ספיחין.

השתדל להוסיף ציורים ותצלומים מתאימים למחברתך: בצל, תות-שדה, אפרסקים, חיטה, תפוזים, תירס, שעועית, תפוחי עץ, ענבים, חומוס, גרגרי שיבולת שועל (קווקר), בננות.

קדושת פירות שביעית
על מה חלה קדושת שביעית?

יבולי שנת השמיטה שיש בהם קדושת שביעית מחייבים אותנו בכללי התנהגות מיוחדים. במשנה ובתלמוד דנים אילו דינים חלים על פירות שביעית בגלל קדושתם.

אחת השאלות הנדונות על ידי חכמי המשנה היא:  על אילו צמחים מצמחי השדה חלה קדושת שביעית בשמיטה? 

"יש לו שביעית" - למי?

נעיין במשנה במסכת "שביעית" (פרק ז', משנה א'):

כלל גדול אמרו בשביעית:

כל שהוא 

מאכל אדם

ומאכל בהמה

וממין הצובעים (=צמחים שנוהגים היו ליצור מהם צבע)

... יש לו שביעית...

המשנה נותנת לנו עיקרון, כלל שעל פיו נקבע על אילו צמחים חלה קדושת שביעית. איזה יבול ופרי "יש לו שביעית"? הפרי ש"יש לו שביעית" צריך להיות אחד משלושת סוגי הצמחים שהמשנה מונה.

פרט אותם במחברתך:

1.

2.

3.

היוועץ במורה לטבע, ותן דוגמה לכל אחד.

הערה: זכור: אין קדושת שביעית חלה על פרחים שנועדו לקישוט ואין בהם ריח. (עוד נשוב בהמשך אל ההלכות הקשורות לפרחי נוי בשמיטה).

בפינה הדרומית בשדה, גילה אליצפן גבעולי פשתן פורחים, ובפינה אחרת נאחז בגדר צמח קקטוס דוקרני.

בדוק בדברי המשנה:

האם "יש שביעית" לגבעולי הפשתן ולצמח הקקטוס?

נסה לצייר את שדהו של אליצפן. "תלה" שלטים וציין בהם "יש לו שביעית" או "אין לו שביעית".

שנן בעל פה את המשנה שלמדנו.

פירות שביעית - למה?

מהפסוק בתורה - "והייתה שבת הארץ לכם לאכלה" (ויקרא כ"ה, ו') - למדו חכמים, כי פירות שמיטה, אף שיש בהם קדושת שביעית, מותרים באכילה, הם נועדו "לאכלה".

המשנה במסכת שביעית פרק ח', משנה ב', מפרטת לאיזו מטרה נוספת מותר להשתמש בפירות שיש בהם קדושת שביעית:

שביעית ניתנה

לאכילה,

ולשתייה

ולסיכה (=מריחת עור הגוף בשמן מן הצומח).

הרמב"ם בספרו הי"ד החזקה", הלכות שמיטה ויובל פרק ה', א' מרחיב את דברי המשנה, ואומר:

פירות שביעית ניתנו 

לאכילה,

ולשתייה

ולסיכה

ולהדלקת הנר

ולצביעה.

השלם ורשום במחברתך בסדר מדורג:

פירות שביעית ניתנו -  לפי התורה:  _________

                                 לדברי המשנה: ________

                                 לדברי הרמב"ם: _______ 

הדינים בפירות שיש בהם קדושת שביעית

עד עתה למדנו, על מה חלה קדושת שביעית, וכן לאילו שימושים מותרים פירות שיש בהם קדושת שביעית.

בפרק זה תלמד על ארבעה דינים בפירות שמיטה, שחלה עליהם קדושת שביעית. מארבעת הדינים שבפירות שביעית שניים הם חיוביים - חובה ומצוות "עשה" - ושניים הם איסורים של מצוות "לא תעשה".

4 הדינים בפירות שביעית

1.
החובה להפקיר לכול את פירות שנת השמיטה

2.
האיסור להפסיד (=לקלקל) את פירות שביעית

3.
האיסור לסחור בפירות שביעית

4.
חובת הביעור (=ההוצאה) של פירות שביעית מן הבית.

1.
 הפקר פירות שביעית


מהפסוק "והשביעית תשמטנה ונטשתה" (שמות כ"ג, י"א) למדו חכמים, כי בשנת השבע חייב בעל השדה להפקיר את יבולי שדותיו לכול. פירות השנה השביעית אינם של בעל השדה. בעל השדה מפקיר את שדהו והוא רשאי ללקוט לעצמו מפירות שביעית כשאר המלקטים.


את החובה להפקיר ולשמוט את השדה מונה הרמב"ם כאחת משש מצוות השמיטה:

א. שתשבות הארץ בשביעית ממלאכתה.

ב. שלא יעבוד עבודת הארץ בשנה זו.

ג. שלא יעבוד עבודת האילן בשנה זו.

ד. שלא יקצור הספיח כדרך הקוצרים.

ה. שלא יבצור הנזירים (=הענבים השמורים) כדרך הבוצרים.

ו. שישמוט מה שימציא הארץ.

העתק למחברתך את שש מצוות השמיטה, וצטט במקביל לכל אחת מהן את קטע הפסוק המתאים מספר שמות כ"ג, י'-י"א, או מספר ויקרא כ"ה, א'-ז'.


הפקר פירות שביעית כיצד?


למשפחת אברבנאל שדה תבואה גדול. רבות עמלו אבי המשפחה ופועליו הרבים בפיתוח השדה ובטיפוח. כסף רב ומאמץ ניכר הושקעו בסימון החלקות ובמספרן, בכבישת דרכי גישה בין חלקות השדה, בבניית תעלות השקיה ועוד ועוד.


בהתקרב שנת השמיטה התרוצצו במוחו של אברבנאל שאלות קשות:


אחרי כל העבודה וההשקעה הכספית עליי להפקיר את השדה?


אפשר שאנעל את השדה, ורק בשעות מסוימות אפתח אותו, ואז אעמוד ואשמור?


המותר לי לנעול את שערי השדה מפני מזיקים ומשחיתים?


אולי אאסוף את הפירות לביתי, ושם יוכלו העניים לבוא ולקבלם?


שאלות אלו שאל אברבנאל בערב השמיטה, שאל והתלבט.


עיין במקור ההלכתי הבא, והשב לאברבנאל על שאלותיו:

... פירות שביעית הפקר הם לכל ישראל.

על כן אסור לשמור על כרמו, פרדסו ושדהו,

שיש בהם פירות אשר חלה עליהם קדושת שביעית,

ואסור לנעול אותם.

... המקומות, שיש שם גויים,

ואם יפתח את כרמו, פרדסו או שדהו,

יבוא גוי לשם לאכלם, מותר לנעול אותם בפניהם.

וצריך להדביק מודעה על פתח השדה,

שהפירות הפקר לכל ישראל,

ומי שרוצה לקטוף הפירות,

יוכל לקבל את המפתח במקום פלוני.

וכן מותר להושיב שומר בכרמו, פרדסו ושדהו,

שישמור על הפירות מפני גויים, במקום שהם מצויים.

                 ("מצוות הארץ" לרב קלמן כהנא זצ"ל מ"ד, א'-ב')

הכן דף הנחיות על המותר ועל האסור לבעל השדה בשמיטה, בפירות שביעית.


נסו לצייר או לבנות את דגם שדהו של אברבנאל, ובכלל זה המודעות שבפתח השדה.


בחן את עצמך: לפניך מבחן קצר בנושא הפקר פירות שביעית.


העתק למחברתך 5 מתוך השאלות. 


השלם את החסר בכל שאלה באחת התשובות המוצעות.


בהמשך מצוינות התשובות הנכונות. בדוק את עצמך.


20 נקודות לכל תשובה נכונה ותן לעצמך ציון:


א. בשנת השמיטה _____ לבעל השדה לקצור ולבצור את יבוליו.


    1. מותר רק בכמויות קטנות.   2. לחלוטין אסור.    3. מותר.


ב. בשביעית על בעל השדה _____ את יבולי אדמתו.


    1. למכור.    2. להפקיר.     3. לבער.


ג. בעל השדה נוטל מיבול שדהו בשמיטה _______ .


   1. רוב.      2. ככל אדם.     3. עשירית.


ד. בשמיטה השדות ______ .


   1. סגורים לכול.    2. פתוחים לבעל השדה.    3. פתוחים לכול.


ה. בשנת השבע ______ לבעל השדה לנעול את שדהו.


   1. מותר.     2. אסור.     3. רצוי.


ו. בשביעית מותר לנעול את השדה בפני _____ .


   1. כל אדם.     2. בעל השדה.     3. גוי.


ז. במודעה שבפתח השדה כותבים בשמיטה: יבול השדה _____ .


   1. הפקר.     2. בביתו של בעל השדה.     3. נמכר.


אלה התשובות הנכונות:


א 1 -;   ב 2 -;   ג 2 -;    ד 3 -;     ה 2 -;     ו 3 -;     ז 1 -.

2. איסור הפסד בפירות שביעית


נאמר בתורה:

והייתה שבת הארץ לכם לאכלה. 

                   (ויקרא כ"ה, ו')

על המלה "לאכלה" דרשו חכמים:

לאכלה ולא להפסד. 

(גמרא פסחים נ"ב, ע"ב)

יבולי שבת הארץ ניתנו לנו, לצרכינו, אך התורה מדגישה "לאכלה". הדגשה זו נדרשה על ידי החכמים כהגבלה מסוימת: "לאכלה" - כן. להפסד - לא.


מהו הפסד בפירות שביעית?


הפסד בפירות שביעית הוא שימוש בהם בשינוי וחריגה מהשימוש הרגיל והקבוע. פרי שהשימוש הרגיל והקבוע בו הוא למאכל אדם, הרי נתינתו כמאכל לבהמה היא "הפסד" והפחתה בחשיבותו. "הפסד" זה אסור בפירות שביעית.


המשנה מדגימה לנו את העיקרון הזה:

שביעית ניתנה לאכילה ולשתייה ולסיכה.

לאכול - דבר שדרכו לאכול,

ולסוך - דבר שדרכו לסוך.

לא יסוך יין וחומץ,

אבל סך הוא את השמן... 

                             (משנה, שביעית ח', ב')

פירות שביעית ניתנו לנו לאכילה, לשתייה וכו', אך בתנאי מסוים: "לאכול - דבר שדרכו לאכול." הקבוע ומוגבל באכילה מותר באכילה. הקבוע ומוגבל בסיכה, כמו השמן, מותר לסוך בו. אבל יין וחומץ, שאין רגילים לסוך בהם, אסור לסוך בהם בפירות שביעית.

3. האיסור לסחור בפירות שביעית


על הפסוק מהתורה, "והייתה שבת הארץ לכם לאכלה" (ויקרא כ"ה, ו'),


אומרת הגמרא במסכת עבודה זרה ס"ב, ע"א:

לאכלה - ולא לסחורה.


ובמשנה, במסכת שביעית פרק ז', משנה ג' נאמר:

... אין עושים סחורה בפירות שביעית...


בעל השדה מלקט בשביעית בשדהו כשאר כל אדם, מועט, כמות מעטה וסבירה. יש אומרים, שכמות מועטה היא כמות שלוש סעודות. כמו כן, מותר לבעל השדה ללקט מעט מפירות שדהו בשביעית, כדי למכרם.


- למכור??? - תמהו התלמידים.


והמורה רשמה על הלוח:

לסחורה, בכמויות "מסחריות" - אסור.

מעט, בכמות מועטה - מותר.


כשהעתיק גדעון למחברתו את הרשום על הלוח, ריצדו לפניו האותיות, והוא גילה משחק מלים:

כיצד מותר למכור פירות שביעית?


גדעון ממשיך ומהרהר: מעט - מותר. לסחורה - אסור. מה אפוא יעשה אבא ביבולי הפרדס שלנו בשמיטה?


בארוחת הערב שאל גדעון את אביו שאלה זו, וכשניגש האב לארון הספרים, קראה בהתרגשות רינה, אחותו הגדולה של גדעון:


- אני זוכרת מהשמיטה הקודמת: מדי יום, אחר הצהריים, הייתי עומדת  בחצר הבית ומוכרת שקיות תפוזים ארוזות וסגורות, שקית תפוזים בשקל. 


זיל הזול! כך הייתי קוראת לקונים ומוכרת מדי יום 4-3 שקיות...


הכול חייכו לשמע קריאותיה של רינה... בינתיים שלף האב מארונו נייר מקופל.


הנה, אלו הן ההוראות שהורה לנו הרב, כיצד למכור מפירות שביעית:


1. ללקט ולמכור כמות מועטה של הפירות.


2. למכור באומד, בערך (בשקיות, בדליים, בקופסאות) ולא במידה ובמשקל.


3. למכור לא במקום המכירה הרגיל (לא בחנות או בשוק).


4. למכור במחיר זול.


5. להדביק על כל שקית תווית שכתוב עליה כך:

פירות שביעית: יש לנהוג בהם קדושת שביעית!


לפניך קטעים מן המשנה, מהרמב"ם בהלכות שמיטה ומספר בן ימינו, "מצוות הארץ", של הרב ק' כהנא זצ"ל. מצא את המקור לכל אחת מההוראות של הרב:

- אין מוכרין פירות שביעית

לא במידה ולא במשקל ולא במניין (במספר)... 

                                            (שביעית ח', ג')
פירוש ר"פ קהתי:

אין מוכרין פירות שביעית אף בכגון שמותר למכור...

לא במידה ולא במשקל ולא במניין אלא באומד, כדי שיימכרו בזול, ושיהא היכר לדבר, שצריך לנהוג בהם קדושת שביעית.        (שם)   

- אין עושין סחורה בפירות שביעית.

ואם רצה למכור מעט מפירות שביעית, מוכר...

... ואותו הפרי הנמכר, הרי הוא בקדושתו...

כשמוכרין פירות שביעית, אין מוכרין אותן

לא במידה ולא במשקל ולא במניין (=במספר),

כדי שלא יהיה כסוחר פירות בשביעית. 

                                 (רמב"ם, הלכות שמיטה ו')
- אסור למכור פירות שביעית בשוק,

שדרך למכרם שם כל השנה. 

       ("מצוות הארץ" לרב ק' כהנא, מ"ה, ה')

עבודה


1. העתק למחברתך את 5 ההוראות של הרב שהזכרנו לעיל, ובמקביל רשום את המקור לכל הוראה.


2. תאר או צייר ממכר פירות שביעית לפי פרטי ההלכות שלמדנו. פרט מראות, קולות, כמויות, צבעים וכדומה.

4.
חובת ביעור פירות שביעית מן הבית


מהו ביעור פירות שביעית?


האחרונה מבין ארבע המצוות של קדושת שביעית היא מצוות ביעור. עלינו לבער, להוציא ולכלות מהבית פירות שיש בהם קדושת שביעית.


הביעור - מתי?


נאמר בתורה בפרשת "בהר" (ויקרא כ"ה, ו'-ז'):

והייתה שבת הארץ לכם לאכלה.

לך ולעבדך ולאמתך ולשכירך ולתושבך הגרים עמך

ולבהמתך ולחיה אשר בארצך,

תהיה כל תבואתה לאכול.


רש"י על הפסוקים מביא את דברי הספרא לפרשה, ושואל על צמד המלים "ולבהמתך ולחיה": 

אם חיה אוכלת, בהמה לא כל שכן שמזונותיה עליך?! ומה תלמוד לומר "ולבהמתך"? 


המלה "ולבהמתך" נראית לכאורה מיותרת. אם נאמר ששבת הארץ נתנה לאכילה לחיה, הרי ודאי וודאי לבהמה, "שמזונותיה עליך", שאתה חייב לזון ולפרנס אותה! ואם כן, לשם מה נאמר "ולבהמתך"?


בהמשך רש"י מביא את תשובת הספרא, ומתרץ בדרך ההיקש וההשוואה: 

מקיש בהמה לחיה:

כל זמן שחיה אוכלת מן השדה, האכל לבהמתך מן הבית.

כלה לחיה מן השדה, כלה לבהמתך מן הבית.            (רש"י, שם)

הביעור - מדוע?


כאשר כלה פרי כלשהו מפירות שביעית מן השדה, חייבים לכלות את הפירות מהסוג הזה מן הבית.


חשוב: מדוע ציוותה התורה לבער ולכלות את פירות השביעית מן הבית, כשהם כלו בשדה?


היזכר בטעמה של מצוות השמיטה:

והייתה שבת הארץ לכם לאכלה. לך ולעבדך ולאמתך ולשכירך. 


הרמב"ם בהלכות שמיטה פרק ז', א'-ב' מסביר מהו ביעור פירות שביעית, וכן נותן דוגמה:

א. פירות שביעית אין אוכלין מהן,

אלא כל זמן שאותו המין מצוי בשדה.

שנאמר: "ולבהמתך ולחיה אשר בארצך

תהיה כל תבואתה לאכול."

כל זמן שחיה אוכלת ממין זה מן השדה,

אתה אוכל ממה שבבית.

כלה לחיה מן השדה,

חייב לבער אותו המין מן הבית.

וזהו ביעור של פירות שביעית.

ב. כיצד?

הרי שהיו לו גרוגרות (=תאנים מיובשות) שביעית בתוך ביתו,

אוכל מהן כל זמן שהתאנים באילנות בשדה.

כלו התאנים מן השדה,

אסור לאכול מאותן שבבית,

אלא מבער אותן.


הביעור - כיצד?


איך מבערים פירות שביעית מן הבית לאחר שכלו מן השדה?


מובא בתוספתא (שביעית פרק ח'):

מי שיש לו פירות שביעית והגיע שעת הביעור,

מחלק מהן לשכניו ולקרוביו וליודעיו,

ומוציא ומניח על פתח ביתו, ואומר:

אחינו, בית ישראל,

מי שצריך ליטול, ייטול.


לדעת רוב החכמים ביעור הפירות הוא הוצאתם והפקרתם לכול, בנוכחות שלושה אנשים.


וכך אומר הרמב"ן בפירושו לתורה (ויקרא כ"ה):

הכילוי הזה עניינו שיכלה הפירות אחר זמן מביתו להפקירן,

והוא ביעור שביעית, שהזכירו חכמים בכל מקום...


זכור: כשמפקיר בעל הפירות את פירות השביעית, רשאי כל אחד לבוא וליטול מהם. גם בעל הפירות עצמו רשאי ליטול מהם לעצמו (מזון של שלוש סעודות).


פירות שביעית שהגיע זמן ביעורם ולא ביערו אותם אסורים באכילה.


עבודה


המקורות, שלמדנו דנו בשלוש שאלות עיקריות:


1. מה? מהו ביעור פירות שביעית?


2. מתי? מתי יש לבער את פירות השביעית?


3. איך? איך מבערים את פירות שביעית?


המקורות נקטעו והתבלבלו זה בזה. העתק אותם למחברתך שלמים וסדורים, כשהם מחולקים לפי שלוש השאלות.

כל זמן שחיה אוכלת מן השדה

                   מחלק מהן לשכניו ולקרוביו וליודעיו.

כלה לחיה מן השדה

מי שיש לו פירות שביעית והגיעה שעת הביעור.

                   כלה לבהמתך מן הבית

                   האכל לבהמתך מן הבית.

הרי שהיו לו גרוגרות שביעית בתוך ביתו

                   אחינו בית ישראל, מי שצריך ליטול, ייטול.

                   אוכל מהן כל זמן שהתאנים באילנות בשדה.

ומוציא ומניח על פתח ביתוואומר:  

אוצר בית דין
אוצר בית דין בעבר

אחת ממצוות השמיטה היא לחלק את הפירות באופן שווה בין בעל השדה לבין כל אדם המלקט בשדה.

לך ולעבדך ולאמתך ולשכירך ולתושבך. (ויקרא כה,ו)

השיויון הזה בין העשיר לעני הוא תוצאה של שתיים ממצוות השמיטה:

1.
האיסור לקצור כדרך הקוצרים.   

2.
חובת הביעור של פירות שביעית.

נפרט:

1.
בשביעית קוצר בעל השדה שלא כדרך הקוצרים. הוא קוצר כמות מועטה (יש אומרים מזון ל3- סעודות), ובכך הוא ככל אדם אחר המלקט בשדהו.

2.
ביעור פירות השביעית והפקרתם, לאחר שכלו מן השדה, מונע שבביתו של אדם אחד תישאר כמות גדושה של פירות שביעית, בעוד שאחרים אכלו את הפירות, ולא נותרו להם פירות לאכילה.

"התוספתא" (שביעית ח', א'-ב') מספרת לנו, כיצד הושג השיויון בין בעל השדה לשאר כל ישראל בזמן העבר. בימי בית שני נהג בית הדין שבכל יישוב לארגן הן את איסוף יבולי השביעית והן את חלוקתם באופן שווה לכל דורש:

בראשונה

היו שלוחי בית דין יושבין על פתחי עיירות.

כל מי שמביא פירות בתוך ידו,

נוטלין אותן ממנו,

ונותנין לו מהן מזון שלוש סעודות

והשאר מכניסין אותו לאוצר (מחסן) שבעיר.

הגיע זמן תאנים,

שלוחי בית דין שוכרין פועלים,

ואורים (=קוטפים) אותן,

ועושים אותן דבלה (=תאנים מיובשות),

ומכניסין אותן לאוצר שבעיר.

הגיע זמן ענבים,

שלוחי בית דין שוכרין פועלין,

ובוצרין אותן ודורכין אותן בגת,

וכונסין אותן בחביות,

ומכניסין אותן לאוצר שבעיר.

הגיע זמן זיתים,

שלוחי בית דין שוכרין פועלין

ומוסקין (=קוטפים) אותן,

ועוטנין (=כובשים) אותן בבית הבד,

וכונסין אותן בחביות,

ומכניסין אותן לאוצר שבעיר.

ומחלקין מהן ערבי שבתות

כל אחד ואחד לפי ביתו. 

                (תוספתא שביעית ח', א'-ב')
עיין בקטע המובא מן התוספתא, ומצא בו שני חלקים:

חלק אחד המתאר את מעורבות בית הדין בחלוקת הפירות,

וחלק שני המתאר את מעורבות בית הדין הן באיסוף הפירות והן בחלוקת הפירות.

חשוב: אילו שתי שורות בדברי התוספתא שייכים גם לחלק הראשון וגם לחלק השני?

חלק א'

"בראשונה היו שלוחי בית דין יושבין על פתחי עיירות." לאיזו מטרה? מה היה עליהם לבדוק שעושים ושאין עושים בשביעית?

כל מי שקצר, בצר, קטף או אסף מיבולי השנה השביעית, היה מביא את היבולים לשלוחי בית הדין. מה עשו שלוחי בית הדין ביבולים?

מה הושג בחלוקת היבול על ידי שלוחי בית הדין?

"והשאר מכניסין אותו לאוצר (=מחסן) שבעיר". לשם מה? מה ייעשה בו?

גדיאל נשלח בשביעית על ידי בית הדין למודיעין. מדי יום היה יושב על פתחי העיירה מהבוקר עד הערב. את תיאוריו, את רשמיו ואת חוויותיו מיום עבודתו הוא רשם במחברתו.

כתוב במחברתך את תיאור יום עבודתו של גדיאל באחת משלוש הדרכים האלה:

1.
דיווח של גדיאל לבית הדין

2.
ריאיון עם גדיאל לעיתון של מודיעין על עבודתו בשביעית

3.
רישום של גדיאל ביומנו.

נסה להוסיף לתיאורו של גדיאל גם דברי ביקורת, תיאורי תקלות, הצעות ייעול וכדומה.

חלק ב'

בחלק השני שבדברי התוספתא מתרחבת פעילותם של שלוחי בית הדין. כיצד? מה, לדעתך, קורה ב"אוצר" של בית הדין, שבגללו שלוחי בית הדין "שוכרין פועלים"?

תאר את ה"אוצר" בכתיבה או בציור.

לאוהבי הלשון העברית...

היעזר במורה ללשון עברית, ורשום במחברתך את שמות פעולות הקטיף והאיסוף בפירות הנזכרים ב"תוספתא".

               הפרי
פעולת הקטיפה

 1.

 2.

 3.

הוסף לרשימה פעולות נוספות בליקוט ובאיסוף יבולים (גם כאלה שאינם פירות), כגון תמרים, חיטה, תפוזים, דבש ועוד.

אוצר בית דין לעניין איסור קצירה וחובת ביעור

למדת, כי האיסור "לא תקצור" בשמיטה משמעו לא תקצור כדרך הקוצרים. משום כך אסור הקציר הרגיל בכמויות גדולות ומסחריות. ומה על הקציר של בית הדין ל"אוצר"?

הפועלים הקוצרים בשליחות בית הדין, כדי להכניס יבול ל"אוצר" - לא חל עליהם האיסור "לא תקצור כדרך הקוצרים". פועלים אלו קוצרים בשביל הרבים, בשביל כל תושבי העיירה, ולכן מותר להם לקצור ללא שינוי, בכל דרך ובכל כמות.

איסוף הפירות לאוצר בית הדין מבטל חובה נוספת. יבולי אוצר בית הדין פטורים אף מחובת ביעור פירות שביעית.

כאשר כלה פרי מסוים מן השדה, יש לבער ולהפקיר פרי זה גם מן הבית. ביעור פירות שביעית בא להשוות בין כל ישראל לעניין כמות הפירות. אך הואיל וחלוקת הפירות על ידי שלוחי בית דין מבטיחה את השוויון בין כל ישראל, אין עוד צורך בביעור פירות שביעית.

ואכן, פירות שביעית מאוצר בית הדין פטורים מחובת ביעור.

מידד נשכר על ידי בית הדין לאסוף את יבול השדה לאוצר בית הדין. לידו מלקט מן היבול שמעון, האוסף מזון שלוש סעודות לבני ביתו. תאר את איסוף הפירות של השניים זה מול זה: כלי עבודה, כמות הפירות, תחושות והרהורים וכדומה.

גביית תשלום על ידי שלוחי בית הדין

חמוטל הצטרפה אל אמה, שהלכה לקנות פירות מאוצר בית הדין בשמיטה. 

האם נטלה שקית ארוזה ומלאה בענבים, קופסה מלאה בזיתים וצנצנת שמן זית. האם שלשלה לקופה שבצדי הדוכן 8 שקלים.

-
זה מאוד בזול! - העירה חמוטל, ומיד הקשתה:

-
רגע! את משלמת עבור פירות שביעית?! הרי למדנו שאסור לסחור בפירות שביעית! אסור למכור אותם בכסף!

האם הרגיעה את הבת והסבירה לה:

-
אינני משלמת עבור פירות שביעית. אכן, אסור לסחור בפירות שביעית, ואמנם אינני רוכשת אותם בכסף. הכסף ששילמתי הוא תשלום לבית הדין עבור ההוצאות שהיו לו בשכירת הפועלים, בהעברת היבולים וכדומה.

-
אהה! - קראה חמוטל - אני מבינה! הכסף הוא תשלום לבית הדין ולא לחקלאי. בית הדין זכאי לגבות כספים עבור ההוצאות שהיו לו בריכוז הפירות מיבולי שמיטה.

הסבר במחברתך, מדוע התשלום לשלוחי בית הדין איננו מסחר בפירות שביעית.

בסוף החודש ערכו שלוחי בית הדין את מאזן ההוצאות וההכנסות.

רשום במחברתך בטור אחד הוצאות שונות (פרט!), ובטור מקביל הכנסות ממכירת פירות שביעית.

מה, לדעתך, היה סיכום המאזן: רווח או הפסד לבית הדין?

בית דין אינו גובה תשלום עבור הפירות,

שהרי פירות שביעית הפקר הם, ואסורים בסחורה.

אלא בית דין רשאי לשלם לעובדיו תמורת עבודתם

ולגבות את הוצאותיו מן הציבור.

כלומר, הציבור משתתף בהוצאות של אוצר בית הדין.

ולכן בפירות המחולקים על ידי אוצר בית דין

אין איסור סחורה. 

(מתוך "ספר דיני שביעית", הוצאת ספריית דגל ירושלים, פרק כ', סעיף ג')
אוצר בית דין בימינו

עוד נמשכת השרשרת...

שרשרת השמיטה אשר נותקה, כמו חוזרת ומתחברת...

שבנו אל אדמת הארץ ואל שבת הארץ.

שוב מהדהד קול השמיטה בארצנו.

חקלאים ישראליים שומרים שביעית.

כבימי עבר גם היום:

"שלוחי בית דין שוכרין פועלים",

ואלו אוספים את יבולי שנת השבע,

"ומכניסין אותן לאוצר שבעיר".

חזרנו אל"אוצר בית הדין"...

שמיטת תשמ"ז בכפר עציון

לקראת השמיטה של שנת תשמ"ז החליטו בכפר עציון שבהרי יהודה לשמור במטעיהם את מצוות השמיטה לכל פרטיה ודקדוקיה. בית דין של רבנים קיבל עליו להורות לחברי קבוצת כפר עציון את הדרך שילכו בה בקיום השמיטה כדת וכדין. בית הדין הנחה את חברי הקבוצה הן בדרך הטיפול במטע והן באופן השיווק של פירות שביעית מהמטע.

מזכירות המשק השכירה לבית הדין את המטעים, וזה קיבל עליו את הטיפול במטעים על כל שלביו ומערכותיו.

חברי הקבוצה עבדו במטע כפועלים שכירים של בית הדין, אשר שילם להם את משכורתם ואת ההוצאות השונות הכרוכות בטיפולם במטע.

להלן תצלום המסמכים הנוגעים בדבר:

 מתוך "שמיטת תשמ"ז בכפר עציון" של הרב זאב ויטמן,

הוצאת "המעין", הקיבוץ הדתי, קבוצת כפר עציון

 מתוך "שמיטת תשמ"ז בכפר עציון" של הרב זאב ויטמן,

הוצאת "המעין", הקיבוץ הדתי, קבוצת כפר עציון

הפירות ממטעי כפר עציון - דובדבן, גודגדן, נקטרינות, אפרסק, תפוחי עץ ואגוז - היו קדושים בקדושת שביעית, ואסורים היו במסחר. ואמנם אלו רוכזו באוצר בית דין, ושווקו על ידי בית הדין באמצעות ועדות שמיטה לחנויות מיוחדות או לתחנות חלוקה מרכזיות.

על האריזות סומן והודגש, שאלה פירות שביעית, ויש לנהוג בהם בקדושה, קדושת שביעית.

המחיר שגבו עבור הפירות בחנויות המורשות ובתחנות החלוקה היה זול ממחיר פירות אלו בחנויות הרגילות ובשווקים, שכן אלו שווקו על ידי אוצר בית דין, וזה גבה רק את מחיר ההוצאות של בית הדין בטיפול בפירות ובשיווקם.

 בשמיטה של תשמ"ז אכן זכו חקלאי כפר עציון לשמור שביעית כהלכתה במטעיהם. הרבנות הראשית לישראל וגדולי הפוסקים קראו עליהם את הפסוק "גיבורי כוח עושי דברו" (תהלים ק"ג, כ'), וכן קראו לציבור שומרי המצוות לסייע לגיבורי כוח אלו ברכישת פירות שביעית מאוצר בית דין.

 שטר אוצר בית דין כפי שנוסח ע"י החזו"א

(מתוך "האיש וחזונו" להרב קלמן כהנא ז"ל, תשכ"ד, עמ' מג).

זכרון דברים

א. ה' פ' ופ' ופ' נתרצו להיות בי"ד בעיר לקיים אוצר בי"ד של פירות שביעית לצורך הציבור.

ב. אחרי שנעשו בי"ד באו בהסכם עם מר פ' נ"י שיהי' הוא שליח שלהם לפקח על חלקות השדה שלו ושל ...... אשר נמצאות תחת רשותו ולעשות את כל העבודות הנחוצות והמותרות על ידו או על ידי פועלים שלא ילך שום דבר לאיבוד.

ג. הנ"ל נותן לבי"ד זכות להכניס את הפירות של החלקות הנ"ל לתוך המחסן שלו ולחדר הדרומי בצריף ולהחזיקם שם.

ד. חלקות השדה הנ"ל נמצאות ב-........... וגם הצריף והמחסן הנ"ל נמצאים שם.

ה. הבי"ד קובע את המקום הנ"ל לאוצר בי"ד.

ו. הבי"ד קובע להנ"ל שכר של מאה וחמישים ל"י לחודש בעד כל העבודות הנ"ל ובעד שכירת המקום.

ז. הנ"ל יגבה את הסכום הנ"ל מלבד כל ההוצאות אשר יהיו לו מאלה שיקחו את הפירות לכל מדה ומשקל כפי שיעלו ההוצאות.

וע"ז באעה"ח ביום .....  שנה...... פה .......

נאם...........  ..............

נאם...........  ..............

נאם...........  ..............

שטר הרשאה

אנחנו בי"ד צדק החתומים מטה קבלנו תחת רשותינו את כל הפרות וכל היבול שיש בהם חשש שביעית של של החותמים על שטר ההפקר המחובר שלטר הרשאה זה. ובכח בי"ד יפה הננו נותנים להם רשות לבעלים של הקרקעות הנ"ל להתעסק בטיפול ומכירת כל היבול המופקר ולקחת שכר טרחם ועמלם, ומחיר כל הכלים והמכשירים הנדרשים לפרות הנ"ל,  וכל היבול הנ"ל ע"י המתעסקים במכירתם הנ"ל מיד ליד, או ע"י שליחים יהא הכל לא מחיר הפרות כי את מחיר הטורח והמכשירים, במבואר בהערות של הכותב הרצוף לכתבים השייכים לענייני המכירות הנ"ל, והננו נותנים רשות לבעלי הקרקע הנ"ל המפקירים, שימנו ברשותינו שליחים וקאמיסונין להמציא להם את שכר הטורח והמכשירים הנ"ל, וכל מה שיעשו יעשו רק על דעתינו וברשותינו על פי ההרשאה הנתונה להם בזה.

ולראיה באנו על החתום פה עיר הקודש..................... שנת...........


נאום..........


נאום..........


נאום..........

  אוצרות...

למרבה השמחה, קבוצת "כפר עציון" לא הייתה היחידה בשמירת שביעית של שנת תשמ"ז. משקים נוספים בגולן ובגליל, במרכז הארץ ובדרומה, בהר חברון ובבנימין שמרו על שביעית, ושיווקו את יבוליהם באמצעות אוצר בית הדין.

זוכרים את סיפורו של מ' אורן מקיבוץ "שעלבים" "כרמך לא תזמור" בשביעית? הוא המשיך וסיפר לנו על שיווק ענבי הכרם של המשק על ידי בית דין:

כזכור, הקפדנו על איסור "כרמך לא תזמור", ולא זמרנו כלל את כרמינו בשביעית.

אך עדיין עמדה בפנינו הבעיה של שיווק הענבים לייצור יין. בענבים אלו חלה קדושת שביעית, על כל המתחייב מכך: לבצור בכמויות קטנות, לבצור בשינוי, איסור סחורה ועוד.

כאן נכנסים לתמונה הרב ניסים קרליץ ובית דינו אשר בבני ברק. כשנתברר לבית הדין הזה, שאין אנו זומרים כלל וכלל בשמיטה, ניאותו להיות אוצר בית הדין, ולשווק את ענבי הכרם שלנו. הטיפול בכרמים עבר לבית הדין. אנו, הכורמים וחברי המשק, היינו שלוחי בית הדין לטיפול בגפנים. בצענו בכרם רק את הפעולות שהתיר לנו בית הדין.

כשהגיע עת בציר הענבים, בצרנו את הגפנים לאוצר בית הדין. משום כך מותר היה לנו לבצור את כל כמות הענבים, בלי שינוי. הענבים הועברו ליקב לייצור מיוחד של יינות שביעית. היין שיוצר מענבי הכרמים שלנו היה יין בקדושת שביעית. על גבי הבקבוקים הודבקו תוויות מיוחדות, שציינו והדגישו, שיש להקפיד על היין  בקדושת שביעית.

בית הדין ארגן תחנות חלוקה באזורי הארץ השונים, ושם סיפקו שלוחי בית הדין יין בקדושת שביעית. מחיר היין היה זול יחסית, שכן בית הדין גבה רק עבור עבודת שליחיו ועבור הוצאות האספקה והשיווק.

 הטיפול בגינות נוי בשנת השמיטה
גינה לי...

גינה לי חביבה.

כל פרח בה פורח,

כל צמח בה צומח...

ובשמיטה, כשלא נזמור ולא נחרוש, האם יפרח כל פרח בגינה?

בשביעית, כשלא נגזום ולא נעדור, האם יצמח כל צמח בגינה?

לפניך עשרה כללים, "עשרת הדיברות" של המותר והאסור בטיפול בגינת הנוי שסביב ביתך בשנת השמיטה.

עשרת הדיברות לטיפול בגינות נוי בשנת השמיטה

א.
מלאכות דאורייתא (זריעה, זמירה, קצירה, בצירה וכן חרישה) אסורות לחלוטין בגינות הנוי בשביעית.

ב.
מכירת הקרקעות לגוי על ידי הרבנות הראשית אינה כוללת את הגינות הפרטיות. לכן גם הסומכים על היתר המכירה בעניין אכילת פירות שביעית, אין ההיתר מועיל להם לעניין גינת הנוי.

ג.
מלאכות דרבנן מותרות בשמיטה רק אם הן הכרחיות לקיום הצמח או למניעת נזק שלא ניתן לתקנו. פעולות להשבחת הצמח או למניעת נזק זמני ממנו אסורות.

ד.
כדי לוודא אם פעולה שמבקשים לעשות בגינה בשמיטה היא הכרחית וקיומית לצמח, או שזו פעולת השבחה לצמח, יש להיוועץ במומחה בתחום החקלאות.

ה.
יש לעשות "שאלת חכם" אצל רב מוסמך, כדי להבטיח שכל פעולה הנעשית בגינה תואמת את ההלכה.

ו.
פעולה שמותר לעשותה בשביעית בגינה, יש לצמצמה ככל האפשר. למשל: מותר להשקות את הגינה בכמויות קטנות של מים, כדי לקיים את הצומח.

ז.
אם אפשר, רצוי להקדים ולבצע בגינה כל עבודה לפני ראש השנה של שנת השמיטה או לאחר אותה אחרי גמר השמיטה.

ח.
בפרחים שאינם ממיני הירקות, התבואה או הקטניות, אין איסור ספיחין.

ט.
פרחים הראויים למאכל או לתבלין, וכן פרחים נותני ריח, יש בהם קדושת שביעית על כל המתחייב מכך (חובה להפקירם, אסור לסחור בהם ואסור להפסיד אותם וכו').

י.
בפרחי בר אין איסור ספיחין ואין קדושת שביעית.

עבודה

העתק למחברתך את עשרת הכללים בטיפול בגינות נוי.

למד אותם היטב ומצא בהם תשובה - אסור, מותר ומדוע? - לתרחישים הבאים. בחר לך 5-4 מן התרחישים, השב עליהם במחברתך, ונמק את תשובתך לפי הכללים:

1.
סביב גינתה של אריאלה שתלו שיחים, שיהיו בבוא היום גדר חיה. פעם בכמה שבועות האב גוזם את ענפי השיחים כדי לזרז את צמיחת הענפים. כשהחלה שנת השבע, שאלה אריאלה: האם מותר לגזום את הענפים של הגדר החיה?

2.
השקיית הגינה - זהו תפקידו של אורי. אמש ירדו כל הלילה גשמי עוז. בבוקר הביט אורי לעבר הגינה המוצפת מים, ושאל: מותר להוסיף ולהשקות את הגינה בשמיטה?

3.
כששוטפים את רצפת המרפסת בביתה של משפחת דובדבני, משקים המים את גינת השכנים הגרים בקומה מתחתם. בשנת השבע הציע מר דובדבני לסתום בפקק מיוחד את צינור הניקוז, ובנו הקטן שאל מדוע.

4.
אביו של רמי מנכש את העשבים שבגינה. הוא עובד לאט-לאט, בזהירות רבה. הוא מסביר לבנו: כמעט בכל פעם קופץ לו נחש ארוך ומסוכן מפינה זו! חייבים לנכש, אך בזהירות. ורמי מקשה: אבל למדנו בכיתה שהשנה, שנת שמיטה, ואסור לנכש?! 

5.
בערב שנת השמיטה פיזר הגנן בגינתו של עזרא חומרים איטי תמס (=הנמסים לאט). עזרא שאל מה זה, והגנן השיב: זהו חומר לדישון אדמת הגינה. סיכמתי עם אביך, כי אפזר את החומר הזה באדמה לפני ראש השנה, ובמשך השנה לאט לאט, יימס החומר באדמה וידשן אותה. עזרא שאל: מדוע דווקא לפני ראש השנה? 

6.
בגינת בית הספר ערוגת פרחי נוי. התלמידים מטפלים בה בשיעורי החקלאות. מדי שבוע חורשים ועודרים סביב שתילי הפרחים. והתלמידים שאלו: מה נעשה בשמיטה? 

7.
ביום הולדתה של תרצה קושט חדרה בזרי פרחים: זר נרקיסים וזר כלניות. כשנבלו הפרחים כעבור זמן, והיא עמדה להשליכם, הורה לה אביה לעבר הכלי המיוחד שבפינה, שהיה רשום עליו "שיירי פירות שביעית", ואמר: את הנרקיסים לכאן! תרצה שאלה: מדוע רק את הנרקיסים? 

 הטיפול בעציצים שבבית בשמיטה
זריעה בעציץ בשביעית

בתורה נאמר: "שדך לא תזרע." התורה אסרה לזרוע בשדה בשנת השבע. ומה על הבית? האם מותר לזרוע בשמיטה בבית, למשל בעציץ?

בזריעה בבית יש להבחין בין "עציץ נקוב" (עציץ שבתחתיתו פתח) לבין "עציץ שאינו נקוב".

הנקב שבעציץ כמו מחבר את אדמת העציץ לקרקע, לרצפה ולאדמה. עציץ נקוב נחשב בדיני שביעית כקרקע, כשדה. לכן אוסרים לזרוע בשמיטה בעציץ נקוב. לעומת זאת, מותר לזרוע או לשתול בעציץ שאינו נקוב.

אך קיים תנאי נוסף שהוא הכרחי כדי להתיר את הזריעה בשביעית בעציץ שאינו נקוב: הזריעה או השתילה חייבות להתבצע בבית, מתחת לגג, לתקרה או לסככה. הצמח ששותלים חייב להיות בבית, במקום מקורה, על כל ענפיו, עליו, יונקותיו ופרחיו.

במרפסת שאיננה מקורה, במרפסת פתוחה, אסור לזרוע בשמיטה, אפילו בעציץ שאינו נקוב. הצמח בעציץ המצוי בבית, במקום מקורה, אסור להוציאו למקום שאינו מקורה. כמו כן אסור להסיר מעל הצמח את הגג או את הגגון ולחשוף אותו לאוויר.

עבודה

א.
סכם במחברתך את שני התנאים המתירים  לזרוע בעציץ בשמיטה.

ב.
אחד התלמידים שינן לעצמו את שני התנאים. לפתע הוא קרא:


רגע, רגע! יש לי סימן לזכור זאת. והוא רשם במחברתו:


תנאי א':  א __  __
תנאי ב': ב ___ .


העתק והשלם במחברתך.

ג.
בדוק בבית, בבית הספר, בכיתה או במקום אחר את תחתית אחד העציצים. האם הוא נקוב? האם יהיה מותר לזרוע בו בבית בשמיטה?


זכור! עציץ שיש בו נקב קטן ביותר, המיועד רק לניקוז עודפי המים, אינו נחשב לעציץ נקוב. אך אם הנקב גדול יותר, כמו ברוב העציצים, זהו עציץ נקוב, והצמח נחשב כאילו הוא גדל בקרקע.

ד.
ברר עם רב בית הספר או עם רב המקום, כיצד מעבירים עציץ בשמיטה מדירה לדירה.

מוריה אמרה:

-
מה זה כל כך חשוב לזרוע בשביעית בעציץ? זה לא שדה ולא כרם. אף חקלאי לא ייפגע, ולאף צרכן לא יחסר פרי או ירק, אם לא יזרעו בעציץ באותה שנה... הרי עציץ הוא רק לנוי וליופי. אפשר אפוא לדחות את הזריעה לאחר השמיטה...

-
נכון! - השיבה המורה. - את צודקת. אין זה חיוני לזרוע בשמיטה בעציצי הבית. אפשר לדחות זאת לסיום אותה שנה.


והמורה הוסיפה והסבירה:

-
חשוב כאן העיקרון, העיקרון שבשביעית מותר לזרוע בבית בעציץ שאינו נקוב. עיקרון זה ישים כאחד הפתרונות לחקלאים בגידול ירקות בשביעית.

על ניצול העיקרון הנזכר לגידולי שביעית עיין להלן, בפרק "גבורי כח עושי דברו".

הטיפול השוטף בעציצי הבית בשביעית

בעציץ דרוש מפעם לפעם לעדור את האדמה שסביב הצמח, וחייבים, כמובן, גם להשקותו במים. לעתים יש צורך לדשן את האדמה, ולפעמים צריך לגזום עלים יבשים או עשבי בר.

ומה על כל אלה בשמיטה? האם מותר בשנת השבע לחרוש, להשקות, לדשן ולגזום וכדומה בעציץ?

הטיפול בעציץ הביתי ייעשה בשמיטה לפי הכללים שלמדת בטיפול בשדה ובגינות הנוי. היזכר מהו עקרון היסוד במותר ובאסור במלאכות דרבנן בשדה: "אוקמיי אילנא" (פעולות קיומיות לאילן) ו"אברויי אילנא" (פעולות להבראת האילן). זוכר?

מה מותר ומה אסור?

אכן, הכלל ההלכתי שלפיו מותרות בשביעית מלאכות דרבנן שהן קיומיות והכרחיות - הכלל הזה מתאים גם לעציצים שבבית, במשרד, בחנות, בבית הספר וכדומה.

מומלץ להקדים ולעשות את כל הפעולות בעציץ הביתי בערב השמיטה, לפני "ראש השנה" של שנת השבע. במשך השמיטה נעשה רק פעולות חיוניות לקיום הצמח. למשל: נשקה את העציץ במים, אך בכמות קטנה וסבירה.

ולעניין שאר הפעולות בעציץ, כדאי להיוועץ בגנן מומחה שיקבע מה הכרחי לקיום הצמח, ואז יש לשאול רב כיצד ואיך לעשות את הפעולה ההכרחית.

עבודה

א.
סכם את ההלכות בטיפול בעציץ בשביעית באמצעות ציורים או הדבקות. רשום ליד כל ציור את הכיתוב המתאים, וכן "מותר" או "אסור".

ב.
בלילה, כשהכול נמו את שנתם, שמענו לחש בין עציצי הבית. הטינו את אוזנינו, ושמענו שיח עציצים. היו ש"פניהם" נפלו, והם נשמעו מודאגים מהשמיטה הקרבה ובאה. אחרים נשמעו מעודדים ומעודדים... כתוב במחברתך את שיח העציצים.

